Kind sterf by skool ná stormwaterpyp oor hom rolArgieffoto van skoolgronde ter illustrasie. (Foto: Unsplash) Die Oos-Kaapse polisie doen ŉ geregtelike doodsondersoek nadat ŉ stormwaterpyp van sement Woensdag oor ŉ graadtwee-leerder by ŉ skool in Port Elizabeth gerol het. Die kind is deur die pyp verbrysel. AO Alwin Labans, woordvoerder van die polisie, het gesê ses leerders het vandag gedurende tweede pouse op twee stormwaterpype op die skoolterrein van die Astra Primary School in die noordelike gebied van die stad gespeel toe die voorval plaasgevind het. Klein Luhovan Potgieter (8) het op een van die stormwaterpype gestaan toe hy per ongeluk van die pyp afgeval en die pyp bo-oor hom gerol het. Een van die onderwysers het hom na die personeelkamer gedra waarna ŉ ambulans na die skool ontbied is. Paramedici het egter met hul aankoms by die skool die kind dood verklaar. ŉ Voorlopige ondersoek toon dat die kind beserings aan sy kop en bors opgedoen het toe die pyp oor hom gerol het, verduidelik Labans. Hoewel sekere dele van die skool tans onder konstruksie is, verseker Labans dat die stormwaterpype nie naby dié gebiede lê nie. Die pype lê op die skoolterrein waar leerders speel.